2021/0154 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за одобряване на оценката на плана за възстановяване и устойчивост на Португалия

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост, и по-специално член 20 от него,

като взе предвид предложението на Европейската комисия,

като има предвид, че:

(1)Пандемията от COVID-19 оказа отрицателно въздействие върху икономиката на Португалия. През 2019 г. брутният вътрешен продукт на глава от населението (БВП на глава от населението) на Португалия беше 67 % от средния за ЕС. Според прогнозата на Комисията от пролетта на 2021 г. реалният БВП на Португалия е намалял със 7,6 % през 2020 г. и се очаква да намалее с 3,9 % през с натрупване през 2020 и 2021 г. По-дългосрочните аспекти с въздействие върху средносрочните икономически резултати включват големия размер на външния, частния и държавния дълг, както и ниския растеж на производителността. Освен това недостигът на инвестиции прави по-трудно участието и пълноценното използване на възможностите, разкрити от екологичния и цифровия преход.

(2)На 9 юли 2019 г. и на 20 юли 2020 г. Съветът отправи препоръки към Португалия в контекста на европейския семестър. По-специално Съветът препоръча да се предприемат всички необходими мерки за ефективно справяне с пандемията, за подобряване на качеството на публичните финанси чрез приоритизиране на стимулиращите растежа разходи, за укрепване на устойчивостта на здравната система и за гарантиране на равен достъп до качествено здравеопазване и дългосрочни грижи. Той препоръча също така да се подобри общото ниво на уменията на населението (с акцент върху цифровите умения и да се увеличи броят на завършилите висше образование в области, свързани с науката, технологиите, инженерството и математиката), както и да се подкрепи качествената заетост и да се намали сегментацията на пазара на труда. Съветът също така препоръча на Португалия да подобри ефективността и адекватността на мрежите за социална сигурност и да гарантира достатъчна и ефективна социална закрила и подпомагане на доходите. Той препоръча инвестициите да се съсредоточат в екологичния и цифровия преход, по-специално в иновациите, железопътния транспорт и пристанищната инфраструктура, нисковъглеродния и енергийния преход, както и върху разширяването на енергийните междусистемни връзки, като се вземат предвид регионалните различия. Освен това Съветът препоръча да се приложат мерки за осигуряване на достъп до ликвидност за предприятията в контекста на пандемията, да се даде приоритет на публични инвестиционни проекти и да се стимулират частните инвестиции, за да се ускори икономическото възстановяване. На последно място, той препоръча да се проведат реформи за подобряване на бизнес средата, по-конкретно да се намалят регулаторните и административните пречки, произтичащи от лицензирането, както и регулаторните ограничения в регламентираните професии, и да се увеличи ефективността на административните и данъчните съдилища, както и на производствата по несъстоятелност и оздравяване. След като оцени напредъка в изпълнението на тези специфични за държавата препоръки към момента на представяне на плана за възстановяване и устойчивост, Комисията счита, че препоръката за предприемане, в съответствие с общата клауза за дерогация, на всички необходими мерки за ефективно справяне с пандемията, поддържане на икономиката и подпомагане на последващото възстановяване е изцяло изпълнена. Значителен напредък бе постигнат по отношение на препоръката за прилагане на временните мерки, насочени към осигуряване на достъп до ликвидност за предприятията, по-специално за малките и средните предприятия.

(3)На 2 юни 2021 г. Комисията публикува задълбочен преглед по член 5 от Регламент (ЕС) № 1176/2011 на Европейския парламент и на Съвета за Португалия. Анализът на Комисията ѝ даде основание да заключи, че в Португалия са налице макроикономически дисбаланси, свързани с високо равнище на нетните външни задължения, частния и публичния дълг и голям дял на необслужваните кредити в условията на слаб ръст на производителността.

(4)[В препоръката на Съвета относно икономическата политика на еврозоната на държавите членки от еврозоната бе препоръчано да предприемат действия, включително чрез своите планове за възстановяване и устойчивост, наред с другото, за да осигурят позиция на своите политики, която подкрепя възстановяването, и да подобрят допълнително конвергенцията, издръжливостта, устойчивостта и приобщаващия растеж. Съветът препоръча също да се укрепят националните институционални рамки, да се осигури макроикономическа стабилност и да се завърши ИПС, като се засили международната роля на еврото.] [If the Council recommendation is not adopted by the time of the CID adoption, please remove the recital].

(5)На 22 април 2021 г. Португалия представи на Комисията своя национален план за възстановяване и устойчивост в съответствие с член 18, параграф 1 от Регламент (ЕС) 2021/241. Това бе предшествано от процес на консултации, проведени в съответствие с националната правна уредба, с местни и регионални органи, социални партньори, организации на гражданското общество, младежки организации и други заинтересовани страни. Националната ангажираност с плановете за възстановяване и устойчивост е в основата на тяхното успешно изпълнение и трайно въздействие на национално равнище и надеждност на европейско равнище. В съответствие с член 19 от посочения регламент Комисията направи оценка на целесъобразността, ефективността, ефикасността и съгласуваността на плана за възстановяване и устойчивост в съответствие с насоките за оценка в приложение V към посочения регламент.

(6)Плановете за възстановяване и устойчивост следва да преследват общите цели на Механизма за възстановяване и устойчивост, създаден с Регламент (ЕС) 2021/241, и на Инструмента на ЕС за възстановяване, създаден с Регламент (ЕС) 2020/2094 на Съвета, за да се подпомогне възстановяването след кризата с COVID-19. Те следва да насърчават икономическото, социалното и териториалното сближаване в Съюза, като допринасят за шестте стълба, посочени в член 3 от Регламент (ЕС) 2021/241.

(7)Изпълнението на плановете за възстановяване и устойчивост на държавите членки ще представлява координирано усилие за инвестиции и реформи в целия Съюз. Чрез координираното и едновременно изпълнение на тези реформи и инвестиции и изпълнението на трансгранични проекти тези реформи и инвестиции взаимно ще се подсилват и ще генерират положителни странични ефекти в целия Съюз. Поради това около една трета от въздействието на Механизма върху растежа и създаването на работни места в държавите членки ще дойде от странични ефекти от други държави членки.

Уравновесен отговор, допринасящ за шестте стълба